ঢাকা, ৭ জুলাই (শীর্ষ নিউজ ডটকম): এটিএন বাংলায় ৮ জুলাই থেকে শুরু হচ্ছে নতুন ধারাবাহিক নাটক হাওয়াই মিঠাই। প্রতি শুক্রবার রাত ১০টা ৫৫ মিনিটে প্রচার হবে ধারাবাহিকটি। কমেডি প্রধান এ নাটকটি রচনা করেছেন আহমেদ শাহাবুদ্দীন। পরিচালনা করেছেন সৈয়দ শাকিল। ধারাবাহিকের বিভিন্ন চরিত্রে অভিনয় করেছেন পীযুষ বন্দ্যোপাধ্যায়, চিত্রলেখা গুহ, ফজলুর রহমান বাবু, বন্যা মির্জা, মীর সাবি্বর, বিন্দু, শবনম পারভীন, সোহেল খান, পুতুল, বিনয় ভদ্র, কোহিনূর, শিমুল, আন্না প্রমুখ।  হাওয়াই মিঠাই নাটকের কাহিনী গড়ে উঠেছে গ্রামীণ  পটভূমিতে। ধারাবাহিকের মূলে রয়েছে আবহমান গ্রামবাংলার ঐতিহ্যবাহী মিষ্টান্ন হাওয়াই মিঠাই। এই হাওয়াই মিঠাই শুধু নিছক মিষ্টান্ন নয়, এটি হাওয়া দমে চালিত মানুষের ক্ষণস্থায়ী রঙ-বাহারি জীবনের প্রতীকও। এতে একদিকে যেমন রয়েছে হাওয়াই মিঠাই খেতে পছন্দ করা এক গ্রাম্য তরুণীর অদম্য ভালোবাসার গল্প, অন্যদিকে রয়েছে মানুষের সরল বিশ্বাস নিয়ে ভণ্ড তান্ত্রিকের গরল বাণিজ্য। যে বাণিজ্যের শিকার হয় গ্রাম্য মানুষগুলো। ধীরে ধীরে তারা চিনতে পারে তাদের চারপাশের মুখোশধারী মানুষগুলোকে।  (শীর্ষ নিউজ ডটকম/এমএইচ/এম/২২.১৫ ঘ.)